**ОБАВЕШТЕЊЕ О РОКОВИМА ЗА ЗАВРШЕТАК СТУДИЈА**

**Поштовани студенти,**

**Обавештавамо Вас о законским одредбама у вези са роковима за завршетак студија а које смо сви у обавези да поштујемо.**

**Ове одредбе прописују да сви студенти уписани 2010. године и ранијих година (студенти Ветеринарске медицине уписани 2008. године и ранијих година), мора да дипломирају до 30. септембра 2019. године.**

**Уколико то не учине у наведеном року, престаје им статус студента, те да би поново стекли статус студента, морају да се поново упишу на нови наставни план и програм. Након поновног уписа им се врши признавање до тада положених испита, али поновним уписом имају обавезу полагања нових испита, уколико се програм по коме су студирали и нови по коме се поново уписују разликују.**

**Молимо Вас да у складу са овим обавештењем правите план за реализацију полагања испита и одбрану дипломског рада.**

**Претходних година Министарство просвете, науке и технолошког развоја Републике Србије је давало препоруку високошколским установама да у оваквим случајевима учине све што је могуће и што је у најбољем интересу студената, али то никако не значи да се период студирања може продужавати у недоглед.**

***ЗАКОН О ВИСОКОМ ОБРАЗОВАЊУ***

Престанак статуса студента

Члан 109

Статус студента престаје у случају:

1) исписивања са студија;

2) завршетка студија;

3) неуписивања школске године;

4) кад не заврши студије до истека рока који се одређује у двоструком броју школских година потребних за реализацију студијског програма, осим у случају студија уз рад;

5) изрицања дисциплинске мере искључења са студија на високошколској установи.

Студент који студира уз рад, студент са инвалидитетом, студент који је уписан на студије по афирмативној мери и студент који има статус категорисаног врхунског спортисте задржава статус студента до истека рока који се одређује у троструком броју школских година потребних за реализацију студијског програма.

Студенту се, на лични захтев, може продужити рок за завршетак студија, у складу са општим актом високошколске установе.

***ИЗВОД ИЗ СТАТУТА ПОЉОПРИВРЕДНОГ ФАКУЛТЕТА НОВИ САД***

***Престанак статуса студента***

**Члан 96.**

Статус студента престаје у случају:

1. исписивања са студија,
2. завршетка студија,
3. неуписивања школске године,
4. кад не заврши студије до истека рока који се одређује у двоструком броју школских година потребним за реализацију студијског програма,
5. изрицања дисциплинске мере искључења са студија.

У рок из става 1.тачка 4.овог члана не рачуна се време мировања права и обавеза одобрено студенту у складу са Статутом.

Декан може студенту, на лични захтев, поднет пре стицања услова за губитак статуса студента, продужити рок за завршетак студија **за једну школску годину**, ако је студент:

1. у току студија испуњавао услове за одобравање мировања права и обавеза, а то право није користио, односно није га искористио у трајању које му је, с обзиром на околности, могло бити одобрено,
2. у току трајања студија започео и завршио други одобрени, односно акредитовани студијски програм, на истом или вишем степену студија на Факултету или на другој акредитованој високошколској установи у земљи или иностранств
3. из других оправданих разлога.

Престанак статуса студента због неблаговременог завршетка студија констатује декан, решењем са дејством од првог наредног дана по истеку рока када су се стекли услови за престанак статуса.